(Aktualizované o 11:20 o policajné fotografie zo zadržania)

Policajti Národnej kriminálnej agentúry zadržali bývalého generálneho prokurátora Dobroslava Trnku. Polícia o tom informuje na sociálnej sieti. „Príslušníci NAKA zadržali D.T. v súvislosti s trestným činom zneužívanie právomoci verejného činiteľa a obvinila ho. Keď to bude možné, poskytneme viac informácií neskôr." Neskôr policajti zverejnili videá zo zadržania Dobroslava Trnku.

Trnku po prvý raz obvinili pred mesiacom v súvislosti s nahrávkou zvuku Gorily. Podľa polície nahrávku ukrýval a neodovzdal orgánom činným v trestnom konaní. Namiesto toho s ňou zrejme obchodoval. Profitovať z nej mal nielen Trnka, ale aj Marian Kočner a ďalšie osoby, o ktorých sa dvojica rozprávala na inej nahrávke z minulosti.

„Obvinený sa skutku dopustil v období rokov 2007 až 2014, keď ako verejný činiteľ nesplnil povinnosť vyplývajúcu mu z Trestného poriadku a po prevzatí zvukovej nahrávky zo spravodajskej operácie SIS pod krycím názvom Gorila, z ktorej vyplývalo podozrenie zo spáchania viacerých trestných činov od osoby M.K., túto ukrýval a neodovzdal orgánom činným v trestnom konaní" uviedla polícia na sociálnej sieti.

Tento prípad súvisí s nahrávkou Trnka-Kočner, kde sa druhý menovaný s bývalým generálnym prokurátorom rozpráva ako s poriadeným a vyčíta mu, že bol s nahrávkou Gorily u partnera Penty Jaroslava Haščáka a pokúsil sa ho vydierať.

Nahrávka sa našla počas vyšetrovania úkladnej vraždy Jána Kuciaka a Martiny Kušnírovej.

Oskár dostal nápad

Trnka sa Kočnerovi priznal, že spolu s Oskárom Bereczkom a právnikom Lorántom Kósom chceli zobchodovať Gorilu.

„Oskár dostal nápad, že by sa to dalo speňažiť. Že by sme to nahrali. Povedal som, že si to necháme premyslieť hlavou,“ rozprával v minulosti Trnka Kočnerovi.

Aktuality.sk sa vlani v decembri spojili aj s Bereczkom, súčasným starostom obce Dolný Bar. Obvinený vraj nie je.

Trnka má momentálne pozastavený výkon činnosti. Generálny prokurátor Jaromír Čižnár tak urobil na konci októbra.

Počiatek v šperkovnici

Stalo sa tak až po tom, ako vyšlo najavo, že si Trnka za Kočnerovej inštruktáže nahrával návštevy vo svojej kancelárii kamerou v šperkovnici, ktorú dal na Kočneru objednávku vyrobiť Peter Tóth. Takto si Trnka nahral aj vtedajšieho ministra financií Jána Počiatka, keď rozprával o kauze Tipos aj o emisiách. Nové obvinenie Trnku by malo súvisieť práve s týmto prípadom.

V kauze Tipos prišlo Slovensko o zhruba 13 miliónov eur. Počiatek bol podozrivý, že v kauze nechránil záujmy Slovenska, ale neznámej firmy.

Peniaze mal Tipos platiť za to, že v rokoch 1996 až 2002 údajne neoprávnene pomenoval svoje lotérie menami Športka, Šanca a Mates.

Najvyšší súd síce rozhodol o tom, že Tipos má zaplatiť schránkovej firme Lemikon na Cypre pohľadávku vo výške 60 miliónov eur, minister financií však ešte mohol podať mimoriadny opravný prostriedok. Ako pripomínal v minulosti denník N, Počiatek to neurobil a s Lemikonom sa tajne dohodol, ako mu peniaze vyplatí.

Trnka podal mimoriadny opravný prostriedok až v čase, kedy okolo kauzy Tipos vypukol škndál.

Trnkove mlčanie

Podozrenia, ktoré vyplývajú z nahrávky Trnka-Kočner, rieši od februára vyšetrovateľ NAKA z východného Slovenska. Trnku zatiaľ obvinil len zo zločinu zneužívania právomoci verejného činiteľa. Stíhanie vo veci však začal aj pre zločin prijímania úplatku.

Spočiatku vyšetrovateľ narážal na fakt, že Trnka odmietol vypovedať, kým nebude zbavený mlčanlivosti. Generálny prokurátor to urobil až v októbri. Napokon sa pred niekoľkými týždňami podarilo Trnku dostať na výsluch.

Pozrite si, ako NAKA zadržala bývalého generálneho prokurátora: